**STATISTIKANÕUKOGU KOOSOLEKU PROTOKOLL**

|  |  |
| --- | --- |
| Tallinn | 20.06.2018 nr 1 sn |

Algus kell 10.30, lõpp kell 12.45

Juhatas: Tõnu Kollo

Protokollis: Sandra Selge

Võtsid osa: Kaasik Ülo, Kirsipuu Sven, Lepik Ilmar, Mägi Mart, Puur Allan, Sinisaar Hede, Hannes Pahapill

Puudusid: Kevvai Toomas, Lee Urmet, Mandel Kätlin, Ojangu Liisa, Peep Viljar, Udras Marko

**Kutsutud:**

Statistikaameti juhtivspetsialist Olga Albrecht

Statistikaameti juhtivanalüütik Kaja Sõstra

Statistikaameti projektijuht Diana Beltadze

Statistikaameti andmetöötuse arendusosakonna juhataja Maiki Ilves

**Päevakord:**

1. Statistikaameti 2019.-2023.aasta statistikatööde loetelu kohta statistikanõukogu arvamuse kinnitamine Rahandusministeeriumile esitamiseks

2. Ülevaade REGREL2020 ettevalmistustest

3. Kogemuste vahetusest Uus-Meremaa statistikaametiga

Teavitati, et nõukogu koosseisu on arvatud kaks uut liiget - Sven Kirsipuu ja Toomas Kevvai, kellest viimane ei saanud koosolekust osa võtta.

**Otsustati:**

**Kinnitada päevakord.**

**1. Statistikaameti 2019.-2023.aasta statistikatööde loetelu kohta statistikanõukogu arvamuse kinnitamine Rahandusministeeriumile esitamiseks**

**Arutelu ja ettepanekud:**

01.07.2018 peab Rahandusministeeriumile ära esitama statistikanõukogu arvamuse Statistikaameti

2019.-2023.aasta statistikatööde loetelu kohta.

**Otsustati:**

* 1. Otsustati varasemalt edastatud nõukogu liikmete ettepanekud muudatusteks sisse viia ning Rahandusministeeriumile esitada.

**2. Ülevaade REGREL2020 ettevalmistustest**

Diana Beltadze andis ülevaate REGREL2020 (rahva ja eluruumide loendus registriandmete põhjal) projekti ettevalmistustest **(lisa 1).** 2018.aastal valmistutakse REGREL II prooviloenduseks, arendatakse metoodikat, tehakse loenduse tunnuste kohta andmekvaliteedi parandustöid ning arendatakse andmekogusid. 2019. aasta algul toimub REGREL prooviloendus ning sellega seonduvalt täiendatakse ja testitakse REGREL metoodikat. Järgmisel aastal parendatakse andmekogude andmekvaliteeti, juurutatakse ADS-süsteem ning luuakse andmehõive üle x-tee. REGREL loendus toimub 2021.-2022.aastal. Projekti andmekogude suuremate alamprojektide hulka kuuluvad TÖR (töötamise register) registri rakenduse täiendavad arendused.

2018. aasta novembriks peab valmis saama Maa-ameti aadressikorrastamise projekt, 2020. aasta detsembris Ehitisregistri andmete korrastamine ning lõppema Rahvastikuandmete kvaliteedi kontroll.

Töötamise registris hakatakse täiendavalt koguma kahte uut tunnust: töökoha aadressi ning tööaja määrasid.

Oktoobris koostatakse prooviloenduse programm ning oktoobri lõpuks moodustatakse loendustunnused.

**Arutelu ja ettepanekud**

Eluruumide loenduse aadressiandmete korrastamise projekt käsitleb elukondlikke ruume, mis ei ole kirjas hoonete registris ega Maa-ameti registris.

REGREL projekti kõige suuremaks probleemiks tänasel päeval on viletsa kvaliteediga alalise elukoha andmestik registris.

Suurandmete projekti piloodist tulemustest saime teada, et mobiilipositsioneerimise andmed sobivad

ebatäpsete aadresside täpsustamiseks. Ebatäpseid aadresse on umbes 25% Eesti püsielanikkonnast.

Teine suurandmete projekt on eluruumide statistika, kus kasutame Eleringi andmeid. Ainsaks probleemiks on see, et erasektor ei kasuta standardiseeritud aadresse ning aadresside normaliseerimine võtab väga palju aega. Kuigi tuleb tõdeda, et nende suurandmete põhjal saame eluruumide andmeid täpsemaks ning saame ka tühju eluruume täpsustada.

Projekti fookuses on endiselt metoodika arendustööd, partnerlusindeksi metoodikatöö on saanud ka rahvusvahelise tunnustuse ja residentsusindeks on leidnud kajastamist väga paljudes statistikaametites, kus registripõhist statistikat tehakse.

Tänase päeva seisuga on andmed olemas ning tegeleme andmekvaliteedi tagamisega.

II prooviloenduse tulemusi saab nõukogus esitleda 2019.aasta novembris.

Siseministeerium algatas projekti, et välja töötada lahendus kuidas saada registrisse õiged elukoha andmed ning nende põhjal saaks leibkonna moodustada.

**Otsustati:** Võtta ettekanne teadmiseks.

**3. Kogemuste vahetusest Uus-Meremaa statistikaametiga**

Maiki Ilves andis ülevaate visiidist Uus-Meremaa statistikaametisse **(lisa 2)**.

Eesti, Soome ja Austraalia delegatsioon tutvus maikuu alguses kolmel päeval Uus-Meremaal ~~tutvumas~~ andmeteenusega, andmehalduse rakendamisega riigi tasandil ja nende tehniliste lahenduste ja metaandmete haldamisega.

**Arutelu ja ettepanekud:**

Uus-Meremaa statistikaamet püüab välistada andmestike otsest tuvastamist. Andmestikud on kaudselt tuvastavad, kasutajad on koolitatud ning peavad teadma projektide sisu, keskkond ja andmed peavad olema turvalised. Andmeid saab kasutada keskkondade kaudu ning statistikaametist väljapoole on loodud *safe center’i*tes.

Integreeritud andmebaasi infrastruktuur baseerub isikute ja leibkondade andmebaasil, ettevõtjate andmebaasil ning need on läbi maksuameti ühildatavad. Kõik kasutajad ei saa kõikidele andmebaasidele juurdepääsu, andmebaasid avatakse kasutajatele olenevalt eesmärgist.

Statistikaamet teeb rahvaloendust veebis ja kohapeal käies, tulevikus plaanivad nad seda teha osaliselt registripõhiselt.

Uus-Meremaa on andmemajanduses juhtriik ning külaskäigult toodi kaasa tehniliselt rakendatavaid materjale, mida Statistikaamet soovib kasutusele võtta.

**Otsustati:**

3.1 Võtta ettekanne teadmiseks.

Ettepanek võtta kvaliteedinäitajate kohta lõplik seisukoht järgmisel koosolekul.

Lisada järgmise koosoleku päevakorda punkt: kvaliteedi põhinäitajad ja kvaliteedinäitajad.

LISAD:

1. Regreli ülevaate esitlus

2. Ülevaade Uus-Meremaast esitlus

(allkirjastatud digitaalselt)

|  |  |
| --- | --- |
| Tõnu Kollo | Sandra Selge  |
| Koosoleku juhataja | Protokollija |